CELEX: 32021R2064
Language: lt
Date: 2021-08-25 00:00:00
Title: Komisijos deleguotasis reglamentas (ES) 2021/2064 2021 m. rugpjūčio 25 d. kuriuo papildomas Europos Parlamento ir Tarybos reglamentas (ES) Nr. 1380/2013 nustatant tam tikrai demersinei žvejybai Adrijos jūroje ir pietrytinėje Viduržemio jūros dalyje taikomą įpareigojimo iškrauti laimikį de minimis išimtį

2021 11 26   
               
               
                  LT
               
               
                  Europos Sąjungos oficialusis leidinys
               
               
                  L 421/9
               
            
         KOMISIJOS DELEGUOTASIS REGLAMENTAS (ES) 2021/2064
         2021 m. rugpjūčio 25 d.
         kuriuo papildomas Europos Parlamento ir Tarybos reglamentas (ES) Nr. 1380/2013 nustatant tam tikrai demersinei žvejybai Adrijos jūroje ir pietrytinėje Viduržemio jūros dalyje taikomą įpareigojimo iškrauti laimikį de minimis išimtį
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 7 dalį,
         kadangi:
         
                     (1)
                  
                  
                     remiantis trimis bendromis rekomendacijomis, kurias 2016 m. Komisijai pateikė kelios tiesioginių žvejybos valdymo Viduržemio jūroje interesų turinčios valstybės narės (Graikija, Ispanija, Prancūzija, Kroatija, Italija, Kipras, Malta ir Slovėnija), Komisijos deleguotuoju reglamentu (ES) 2017/86 (2) nustatytas išmetimo į jūrą mažinimo planas, 2017 m. sausio 1 d. – 2019 m. gruodžio 31 d. taikytinas tam tikrai demersinei žvejybai Viduržemio jūroje. Tos trys bendros rekomendacijos buvo pateiktos atitinkamai dėl vakarinės Viduržemio jūros dalies, Adrijos jūros ir pietrytinės Viduržemio jūros dalies;
                  
               
                     (2)
                  
                  
                     siekiant išvengti neproporcingų nepageidaujamo laimikio tvarkymo išlaidų, Deleguotuoju reglamentu (ES) 2017/86 nustatyta demersinėms rūšims taikoma de minimis išimtis. To reglamento galiojimas baigiasi 2021 m. gruodžio 31 d.;
                  
               
                     (3)
                  
                  
                     Kroatija, Italija ir Slovėnija (aukšto lygio grupė „Adriatica“) ir Graikija, Italija, Kipras ir Malta (aukšto lygio grupė „Sudestmed“) turi tiesioginių žvejybos valdymo atitinkamai Adrijos jūroje ir pietrytinėje Viduržemio jūros dalyje interesų. 2021 m. gegužės 7 ir 14 d. aukšto lygio grupės „Adriatica“ ir „Sudestmed“ pateikė mokslinių įrodymų ir prašė pratęsti Deleguotajame reglamente (ES) 2017/86 nustatytos de minimis išimties taikymą;
                  
               
                     (4)
                  
                  
                     Komisijos deleguotajame reglamente (ES) 2018/161 (3) nustatytos de minimis išimtys, taikomos smulkiųjų pelaginių žuvų, sužvejojamų vykdant tikslinę jų žvejybą, rūšims. Kita vertus, mokslinius įrodymus pateikusios aukšto lygio grupės prašo, kad į šį reglamentą būtų įtrauktos smulkiųjų pelaginių žuvų priegaudai, sužvejojamai vykdant demersinę žvejybą, taikomos de minimis išimtys;
                  
               
                     (5)
                  
                  
                     mokslinius įrodymus 2021 m. gegužės 17–21 d. įvertino Žuvininkystės mokslo, technikos ir ekonomikos komitetas (ŽMTEK) (4). 2021 m. liepos 13 ir 21 d. aukšto lygio grupės „Adriatica“ ir „Sudestmed“ pateikė atitinkamus atnaujintus mokslinius įrodymus, kurie buvo suderinti su ŽMTEK mokslinėmis rekomendacijomis;
                  
               
                     (6)
                  
                  
                     Komisija atkreipia dėmesį į tai, kad Adrijos jūroje ir pietrytinėje Viduržemio jūros dalyje gyvenančių rūšių žuvys sužvejojamos vienu metu ir labai įvairiais kiekiais, todėl sunku taikyti vienam ištekliui skirtą metodą. Be to, tų rūšių žuvis sužvejoja nedideli žvejybos laivai ir jos iškraunamos daugelyje skirtingų visoje pakrantėje išsidėsčiusių iškrovimo punktų, o tai lemia neproporcingas nepageidaujamo laimikio tvarkymo išlaidas;
                  
               
                     (7)
                  
                  
                     ŽMTEK pažymėjo, kad pateiktuose moksliniuose įrodymuose nurodytas bendras de minimis principas taikomas plačiai rūšių, kurių žuvų išmetimo į jūrą rodikliai labai įvairūs, grupei, tačiau išreiškė nuomonę, kad toks platus taikymas, atsižvelgiant į žvejybos Adrijos jūroje ir pietrytinėje Viduržemio jūros dalyje sudėtingumą, yra pagrįstas. Be to, ŽMTEK nuomone, nustačius individualias de minimis išimtis atskiroms rūšims greičiausiai reikėtų taikyti daug atskirų išimčių, kurias būtų taip pat sunku kontroliuoti;
                  
               
                     (8)
                  
                  
                     aukšto lygio grupė „Adriatica“ pateikė atnaujintų mokslinių įrodymų dėl neproporcingų nepageidaujamo laimikio tvarkymo išlaidų. ŽMTEK atkreipė dėmesį į pateiktus išlaidų padidėjimo įverčius, tačiau pabrėžė, kad sunku nuspręsti, kokio masto išlaidos yra neproporcingos. Jis pažymėjo, kad pateikta informacija apie neproporcingas išlaidas galėtų būti papildyta ir kad reikėtų atlikti išimties taikymo poveikio vertinimą. Be to, ŽMTEK nurodė, kad sumažinti nepageidaujamo laimikio kiekį pirmiausia turėtų būti siekiama naudojant selektyviosios žvejybos įrankius arba nustatant saugomas jūrų teritorijas. Komisija palankiai vertina aukšto lygio grupės „Adriatica“ įsipareigojimą imtis tolesnių su selektyvumu ir žvejybos tam tikrose teritorijose apribojimais susijusių veiksmų, nes tai yra prioritetas siekiant sumažinti nepageidaujamą laimikį. Komisija mano, kad išimties taikymas turėtų būti pratęstas nustatant siūlomus procentinius dydžius;
                  
               
                     (9)
                  
                  
                     pateiktuose atnaujintuose moksliniuose įrodymuose dėl Adrijos jūros išdėstytas siūlymas pratęsti de minimis išimties taikymą europiniams ančiuviams (Engraulis encrasicolus), sardinėms (Sardina pilchardus), atlantinėms skumbrėms (Scomber spp.) ir paprastosioms stauridėms (Trachurus spp.) – 2022 m. ją taikyti ne daugiau kaip 5 % bendros metinės laivų, naudojančių demersinius tralus (OTB, OTT, PTB, TBN, TBS, TB, OT, PT, TX), sužvejotos tų rūšių žuvų priegaudos. ŽMTEK pažymėjo, kad vykdant šią žvejybą žuvų išmetimo į jūrą rodiklis yra labai didelis, tačiau tebevykdomi selektyvumo projektai. Komisija mano, kad išimties taikymas turėtų būti pratęstas vieniems metams nustatant siūlomus procentinius dydžius. Iki 2022 m. gegužės 1 d. aukšto lygio grupė „Adriatica“ turėtų pateikti šiuo metu atliekamais tyrimais ir išimties taikymo poveikio vertinimu pagrįstus papildomus duomenis;
                  
               
                     (10)
                  
                  
                     aukšto lygio grupė „Sudestmed“ pateikė atnaujintų mokslinių įrodymų dėl neproporcingų nepageidaujamo laimikio tvarkymo išlaidų. ŽMTEK atkreipė dėmesį į pateiktus išlaidų padidėjimo įverčius, tačiau pabrėžė, kad sunku nuspręsti, kokiu mastu išlaidos yra neproporcingos. Jis pažymėjo, kad pateikta informacija apie neproporcingas išlaidas galėtų būti papildyta ir kad reikėtų atlikti išimties taikymo poveikio vertinimą. Be to, ŽMTEK nurodė, kad sumažinti nepageidaujamo laimikio kiekį pirmiausia turėtų būti siekiama naudojant selektyviosios žvejybos įrankius arba nustatant saugomas jūrų teritorijas. Komisija palankiai vertina aukšto lygio grupės „Sudestmed“ įsipareigojimą imtis tolesnių su selektyvumu ir žvejybos tam tikrose teritorijose apribojimais susijusių veiksmų, nes tai yra prioritetas siekiant sumažinti nepageidaujamą laimikį. Komisija mano, kad išimties taikymas turėtų būti pratęstas nustatant siūlomus procentinius dydžius;
                  
               
                     (11)
                  
                  
                     pietrytinėje Viduržemio jūros dalyje vykdant demersinės žvejybos operacijas, per kurias naudojami žvejybos įrankiai su kabliukais, ūdos ir žiauniniai bei sieniniai tinklai, tuo pačiu metu sužvejojamas didelis įvairių rūšių žuvų kiekis, todėl aukšto lygio grupė „Sudestmed“ pasiūlė kai kurioms žuvų rūšims taikyti skirtingą de minimis ribą: kai jos sužvejojamos dažniau, taikyti žemesnę de minimis ribą nei tuomet, kai jos sužvejojamos rečiau. Atsižvelgdama į tai, kad šis pasiūlymas atspindi tikrąją mišriosios žvejybos padėtį pietrytinėje Viduržemio jūros dalyje, Komisija mano, kad išimtį turėtų būti leidžiama taikyti nustatant siūlomus procentinius dydžius;
                  
               
                     (12)
                  
                  
                     pateiktuose atnaujintuose moksliniuose įrodymuose dėl pietrytinės Viduržemio jūros dalies išdėstytas siūlymas pratęsti de minimis išimties taikymą europiniams ančiuviams (Engraulis encrasicolus), sardinėms (Sardina pilchardus), atlantinėms skumbrėms (Scomber spp.) ir paprastosioms stauridėms (Trachurus spp.) – 2022 m. ją taikyti ne daugiau kaip 5 % bendros metinės laivų, naudojančių demersinius tralus (OTB, OTT, PTB, TBN, TBS, TB, OT, PT, TX), sužvejotos tų rūšių žuvų priegaudos. ŽMTEK pažymėjo, kad vykdant šią žvejybą žuvų išmetimo į jūrą rodiklis yra labai didelis, tačiau vykdomi selektyvumo projektai. Komisija mano, kad išimties taikymas turėtų būti pratęstas vieniems metams nustatant siūlomus procentinius dydžius. Iki 2022 m. gegužės 1 d. aukšto lygio grupė „Sudestmed“ turėtų pateikti šiuo metu atliekamais tyrimais ir išimties taikymo poveikio vertinimu pagrįstus papildomus duomenis;
                  
               
                     (13)
                  
                  
                     pateikdamos atnaujintus mokslinius įrodymus, valstybės narės pakartotinai įsipareigojo remiantis dabartinių mokslinių tyrimų programų rezultatais didinti žvejybos įrankių selektyvumą, kad būtų sumažintas ir apribotas nepageidaujamas laimikis, visų pirma laimikis, kurį sudaro mažiausio išteklių išsaugojimą užtikrinančio orientacinio dydžio nesiekiantys individai;
                  
               
                     (14)
                  
                  
                     pateikdamos atnaujintus mokslinius įrodymus, valstybės narės taip pat įsipareigojo nustatyti daugiau žvejybos draudimo rajonų, kad sumažintų žuvų jauniklių mirtingumą;
                  
               
                     (15)
                  
                  
                     prašomos nustatyti priemonės atitinka 15 straipsnio 4 dalies c punktą;
                  
               
                     (16)
                  
                  
                     šiame reglamente nustatytos priemonės daro tiesioginį poveikį Sąjungos laivų žvejybos sezono planavimui ir susijusiai ekonominei veiklai, todėl šis reglamentas turėtų įsigalioti iš karto, kai tik bus paskelbtas. dėl teisinio tikrumo šis reglamentas turėtų būti taikomas nuo 2022 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Įpareigojimo iškrauti laimikį įgyvendinimas
            Reglamento (ES) Nr. 1380/2013 15 straipsnio 1 dalyje nustatytas įpareigojimas iškrauti laimikį pagal šį reglamentą taikomas demersinei žvejybai Adrijos jūros ir pietrytinės Viduržemio jūros dalies Sąjungos vandenyse.
         
         
            2 straipsnis
            Terminų apibrėžtys
            Šiame reglamente vartojamų terminų apibrėžtys:
            
                        a)
                     
                     
                        GFCM geografiniai parajoniai – Bendrosios Viduržemio jūros žvejybos komisijos (GFCM) geografiniai parajoniai, apibrėžti Europos Parlamento ir Tarybos reglamento (ES) Nr. 1343/2011 (5) I priede;
                     
                  
                        b)
                     
                     
                        Adrijos jūra – GFCM 17 ir 18 geografiniai parajoniai;
                     
                  
                        c)
                     
                     
                        pietrytinė Viduržemio jūros dalis – GFCM 14, 15, 16, 19, 20, 21, 22, 23, 24, 25, 26 ir 27 geografiniai parajoniai.
                     
                  
         
            3 straipsnis
            
               De minimis
               išimtis
            
            
               1.   Nukrypstant nuo Reglamento (ES) Nr. 1380/2013 15 straipsnio 1 dalies, pagal to reglamento 15 straipsnio 4 dalies c punktą į jūrą išmesti leidžiama šiuos nurodytų rūšių žuvų kiekius:
               
                           a)
                        
                        
                           Adrijos jūroje:
                           
                                       i)
                                    
                                    
                                       europinių jūrinių lydekų (Merluccius merluccius) ir kefalinių (Mullus spp.) – 2022 ir 2023 m. ne daugiau kaip 5 % bendro metinio laivų, naudojančių demersinius tralus, sužvejoto tų rūšių žuvų laimikio;
                                    
                                 
                                       ii)
                                    
                                    
                                       europinių jūrinių lydekų (Merluccius merluccius) ir kefalinių (Mullus spp.) – 2022 ir 2023 m. ne daugiau kaip 1 % bendro metinio laivų, naudojančių žiauninius ir sieninius tinklus (GNS, GN, GND, GNC, GTN, GTR, GEN), sužvejoto tų rūšių žuvų laimikio;
                                    
                                 
                                       iii)
                                    
                                    
                                       europinių jūrinių lydekų (Merluccius merluccius) ir kefalinių (Mullus spp.) – 2022 ir 2023 m. ne daugiau kaip 1 % bendro metinio laivų, naudojančių sijinius tralus Rapido (TBB), sužvejoto tų rūšių žuvų laimikio;
                                    
                                 
                                       iv)
                                    
                                    
                                       europinių jūrų liežuvių (Solea solea) – 2022 ir 2023 m. ne daugiau kaip 3 % bendro metinio laivų, naudojančių demersinius tralus, sužvejoto tų rūšių žuvų laimikio;
                                    
                                 
                                       v)
                                    
                                    
                                       paprastųjų vilkešerių (Dicentrarchus labrax), mažųjų sargų (Diplodus annularis), dryžųjų dančiukų (Diplodus puntazzo), baltųjų sargų (Diplodus sargus), snapasnukių sargų (Diplodus vulgaris), gruperių merų (Epinephelus spp.), atlantinių dumblarausių karosų (Lithognathus mormyrus), sidabrinių pagelų (Pagellus acarne), raudonpelekių pagelų (Pagellus bogaraveo), raudonųjų pagelų (Pagellus erythrinus), paprastųjų pagrų (Pagrus pagrus), amerikinių rudųjų černų (Polyprion americanus), auksaspalvių doradų (Sparus aurata) ir ilganosių rausvųjų krevečių (Parapenaeus longirostris) – 2022 ir 2023 m. ne daugiau kaip 5 % bendro metinio laivų, naudojančių demersinius tralus, sužvejoto tų rūšių individų laimikio;
                                    
                                 
                                       vi)
                                    
                                    
                                       paprastųjų vilkešerių (Dicentrarchus labrax), mažųjų sargų (Diplodus annularis), dryžųjų dančiukų (Diplodus puntazzo), baltųjų sargų (Diplodus sargus), snapasnukių sargų (Diplodus vulgaris), gruperių merų (Epinephelus spp.), atlantinių dumblarausių karosų (Lithognathus mormyrus), sidabrinių pagelų (Pagellus acarne), raudonpelekių pagelų (Pagellus bogaraveo), raudonųjų pagelų (Pagellus erythrinus), paprastųjų pagrų (Pagrus pagrus), amerikinių rudųjų černų (Polyprion americanus), europinių jūrų liežuvių (Solea solea) ir auksaspalvių doradų (Sparus aurata) – 2022 ir 2023 m. ne daugiau kaip 3 % bendro metinio laivų, naudojančių žiauninius ir sieninius tinklus (GNS, GN, GND, GNC, GTN, GTR, GEN), sužvejoto tų rūšių žuvų laimikio;
                                    
                                 
                                       vii)
                                    
                                    
                                       paprastųjų vilkešerių (Dicentrarchus labrax), mažųjų sargų (Diplodus annularis), dryžųjų dančiukų (Diplodus puntazzo), baltųjų sargų (Diplodus sargus), snapasnukių sargų (Diplodus vulgaris), gruperių merų (Epinephelus spp.), atlantinių dumblarausių karosų (Lithognathus mormyrus), sidabrinių pagelų (Pagellus acarne), raudonųjų pagelų (Pagellus erythrinus), paprastųjų pagrų (Pagrus pagrus), amerikinių rudųjų černų (Polyprion americanus), europinių jūrų liežuvių (Solea solea) ir auksaspalvių doradų (Sparus aurata) – 2022 ir 2023 m. ne daugiau kaip 1 % bendro metinio laivų, naudojančių žvejybos įrankius su kabliukais ir ūdas (LHP, LHM, LLS, LLD, LL, LTL, LX), sužvejoto tų rūšių žuvų laimikio;
                                    
                                 
                                       viii)
                                    
                                    
                                       europinių ančiuvių (Engraulis encrasicolus), europinių sardinių (Sardina pilchardus), atlantinių skumbrių (Scomber spp.) ir paprastųjų stauridžių (Trachurus spp.) – 2022 m. ne daugiau kaip 5 % bendros metinės laivų, naudojančių demersinius tralus, sužvejotos tų rūšių žuvų priegaudos;
                                    
                                 
                     
                           b)
                        
                        
                           pietrytinėje Viduržemio jūros dalyje:
                           
                                       i)
                                    
                                    
                                       europinių jūrinių lydekų (Merluccius merluccius) ir kefalinių (Mullus spp.) – 2022 ir 2023 m. ne daugiau kaip 5 % bendro metinio laivų, naudojančių demersinius tralus, sužvejoto tų rūšių žuvų laimikio;
                                    
                                 
                                       ii)
                                    
                                    
                                       europinių jūrinių lydekų (Merluccius merluccius) ir kefalinių (Mullus spp.) – 2022 ir 2023 m. ne daugiau kaip 1 % bendro metinio laivų, naudojančių žiauninius ir sieninius tinklus (GNS, GN, GND, GNC, GTN, GTR, GEN), sužvejoto tų rūšių žuvų laimikio;
                                    
                                 
                                       iii)
                                    
                                    
                                       ilganosių rausvųjų krevečių (Parapenaeus longirostris) – 2022 ir 2023 m. ne daugiau kaip 5 % bendro metinio laivų, naudojančių demersinius tralus, sužvejoto tos rūšies individų laimikio;
                                    
                                 
                                       iv)
                                    
                                    
                                       paprastųjų vilkešerių (Dicentrarchus labrax), mažųjų sargų (Diplodus annularis), dryžųjų dančiukų (Diplodus puntazzo), baltųjų sargų (Diplodus sargus), snapasnukių sargų (Diplodus vulgaris), gruperių merų (Epinephelus spp.), atlantinių dumblarausių karosų (Lithognathus mormyrus), sidabrinių pagelų (Pagellus acarne), raudonpelekių pagelų (Pagellus bogaraveo), raudonųjų pagelų (Pagellus erythrinus), paprastųjų pagrų (Pagrus pagrus), amerikinių rudųjų černų (Polyprion americanus), auksaspalvių doradų (Sparus aurata), norveginių omarų (Nephrops norvegicus) ir europinių jūrų liežuvių (Solea solea) – 2022 ir 2023 m. ne daugiau kaip 5 % bendro metinio laivų, naudojančių demersinius tralus, sužvejoto tų rūšių individų laimikio;
                                    
                                 
                                       v)
                                    
                                    
                                       paprastųjų vilkešerių (Dicentrarchus labrax), mažųjų sargų (Diplodus annularis), dryžųjų dančiukų (Diplodus puntazzo), baltųjų sargų (Diplodus sargus), snapasnukių sargų (Diplodus vulgaris), gruperių merų (Epinephelus spp.), atlantinių dumblarausių karosų (Lithognathus mormyrus), sidabrinių pagelų (Pagellus acarne), raudonpelekių pagelų (Pagellus bogaraveo), raudonųjų pagelų (Pagellus erythrinus), paprastųjų pagrų (Pagrus pagrus), amerikinių rudųjų černų (Polyprion americanus), auksaspalvių doradų (Sparus aurata), europinių jūrų liežuvių (Solea solea), europinių omarų (Homarus gammarus) ir paprastųjų langustų (Palinuridae) – 2022 ir 2023 m. ne daugiau kaip 3 % bendro metinio laivų, naudojančių žiauninius ir sieninius tinklus (GNS, GN, GND, GNC, GTN, GTR, GEN), sužvejoto tų rūšių individų laimikio. Jei iškrautas tų rūšių individų kiekis sudaro mažiau nei 25 % bendro vykdant žvejybą iškrauto žuvų kiekio, 2022 ir 2023 m. į jūrą gali būti išmesta ne daugiau kaip 5 % bendro metinio tų rūšių individų laimikio;
                                    
                                 
                                       vi)
                                    
                                    
                                       paprastųjų vilkešerių (Dicentrarchus labrax), mažųjų sargų (Diplodus annularis), dryžųjų dančiukų (Diplodus puntazzo), baltųjų sargų (Diplodus sargus), snapasnukių sargų (Diplodus vulgaris), gruperių merų (Epinephelus spp.), atlantinių dumblarausių karosų (Lithognathus mormyrus), raudonpelekių pagelų (Pagellus bogaraveo), sidabrinių pagelų (Pagellus acarne), raudonųjų pagelų (Pagellus erythrinus), paprastųjų pagrų (Pagrus pagrus), amerikinių rudųjų černų (Polyprion americanus), europinių jūrinių lydekų (Merluccius merluccius) ir auksaspalvių doradų (Sparus aurata) – ne daugiau kaip 1 % bendro metinio laivų, naudojančių žvejybos įrankius su kabliukais ir ūdas (LHP, LHM, LLS, LLD, LL, LTL, LX), sužvejoto tų rūšių individų laimikio. Jei iškrautas tų rūšių individų kiekis sudaro mažiau nei 25 % bendro vykdant žvejybą iškrauto žuvų kiekio, į jūrą gali būti išmesta ne daugiau kaip 3 % bendro metinio tų rūšių individų laimikio;
                                    
                                 
                                       vii)
                                    
                                    
                                       europinių ančiuvių (Engraulis encrasicolus), europinių sardinių (Sardina pilchardus), atlantinių skumbrių (Scomber spp.) ir paprastųjų stauridžių (Trachurus spp.) – 2022 m. ne daugiau kaip 5 % bendros metinės laivų, naudojančių demersinius tralus, sužvejotos tų rūšių žuvų priegaudos.
                                    
                                 
                     
            
               2.   Tiesioginių žvejybos valdymo Adrijos jūroje ir pietrytinėje Viduržemio jūros dalyje interesų turinčios valstybės narės iki 2022 m. gegužės 1 d. Komisijai pateikia šiuo metu atliekamais tyrimais ir išimties taikymo poveikio vertinimu pagrįstus papildomus duomenis ir kitą aktualią mokslinę informaciją, pagrindžiančius 1 dalies a punkto viii papunktyje ir b punkto vii papunktyje nustatytos išimties taikymą. Tuos duomenis ir informaciją ne vėliau kaip iki 2022 m. liepos 31 d. įvertina ŽMTEK.
            
         
         
            4 straipsnis
            Įsigaliojimas ir taikymas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. sausio 1 d. iki 2023 m. gruodžio 31 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 25 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2013 12 28, p. 22.
         
            (2)  2016 m. spalio 20 d. Komisijos deleguotasis reglamentas (ES) 2017/86, kuriuo nustatomas tam tikrai priedugnio žvejybai Viduržemio jūroje taikomas žuvų išmetimo į jūrą mažinimo planas (OL L 14, 2017 1 18, p. 4).
         
            (3)  2017 m. spalio 23 d. Komisijos deleguotasis reglamentas (ES) 2018/161, kuriuo nustatoma įpareigojimo iškrauti laimikį de minimis išimtis, taikoma tam tikrai smulkiųjų pelaginių žuvų žvejybai Viduržemio jūroje (OL L 30, 2018 2 2, p. 1).
         
            (4)  2021 m. Žuvininkystės mokslo, technikos ir ekonomikos komiteto ataskaitos „Bendrų rekomendacijų dėl įpareigojimo iškrauti laimikį vertinimas“ (STECF-21–05), Europos Sąjungos leidinių biuras, Liuksemburgas. Su dokumentu galima susipažinti adresu
         https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (5)  2011 m. gruodžio 13 d. Europos Parlamento ir Tarybos reglamentas (ES) Nr. 1343/2011 dėl tam tikrų žvejybos BVJŽK (Bendrosios Viduržemio jūros žvejybos komisijos) susitarimo rajone nuostatų, kuriuo iš dalies keičiamas Tarybos reglamentas (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių (OL L 347, 2011 12 30, p. 44).